|  |  |
| --- | --- |
|  |  |
| Justis- og beredskapsdepartementet  Gullhaug Torg 4A  0484 OSLO |  |

Avklaring om bruk av kredittkort med bedriftsansvar i politiet

Vi viser til Justis- og beredskapsdepartementets (JD) unntakssøknad av 28. november 2023 på vegne av Politidirektoratet (POD). JD skriver at «Det bes om en videreføring av unntaket som ble gitt av DFØ i 2013 og i 2018 knyttet til støtte til personer med negativt vedtak av asylsøknad og et tilsvarende unntak for andre bruksområder (hasteoppdrag).»

Det tidligere unntaket gjaldt for Politiets utlendingsenhet (PU) og Kripos som har behov for å kunne ta ut kontanter med virksomhetskortet i forbindelse med tvangsreturer og til livsopphold for personer som er under vitnebeskyttelse eller på strengeste adressesperre. Behovene er beskrevet mer detaljert i Politidirektoratets søknad fra 2018. Politidirektoratet opplyser at det ikke har skjedd substansielle endringer i behovene i løpet av unntaksperioden.

DFØ har vurdert søknaden om unntak fra økonomiregelverket for eventuelt å kunne benytte kredittkort med bedriftsansvar til uttak av kontanter. Vi innvilger POD unntak fra begrensninger for kontantuttak som er i Finansdepartementets rundskriv R-105. Unntaket gjelder til 31. desember 2029, under de forutsetninger som er omtalt nedenfor.

**Begrunnelse for søknaden**

Det kommer frem av JDs søknad og det vedlagte brevet fra POD av 26. oktober 2023, at søknaden gjelder unntak fra begrensninger for kontantuttak som er satt i rundskriv R-105. Etter punkt 5 i dette rundskrivet er det ikke tillatt å heve kontanter med et kredittkort med virksomhetsansvar (virksomhetskort).

Behovet for å bruke virksomhetskort til uttak av kontanter gjelder, ifølge JDs søknad, Politiets utlendingsenhet (PU). PU har behov for å kunne ta ut kontanter med virksomhetskortet i forbindelse med tvangsreturer (negativt vedtak på asylsøknaden) og Kripos har behov for å kunne ta ut kontanter til livsopphold for personer som er under vitnebeskyttelse eller på strengeste adressesperre. Dette er de to samme enhetene som i politiets søknad fra 2018. POD opplyser også at Kripos og PU sine behov ikke har endret seg substansielt i løpet av dispensasjonsperioden fra 2018 frem til i dag. Det opplyses at uttak av kontanter vurderes som nødvendig for at enhetene skal kunne utføre sine oppgaver.

**DFØs vurdering av søknaden**

I henhold til bestemmelser om økonomistyring i staten (bestemmelsene) punkt 3.7.3.1 skal

utbetalinger normalt skje som elektronisk overføring til mottakers bankkonto. Betalingskort som

står på virksomhetens navn, kan i henhold til bestemmelsene pkt. 3.7.3.5 benyttes etter

bestemmelser i rundskriv R-105. Ifølge punkt 5 i rundskriv R-105 gjelder blant annet følgende krav for bruk av firmakort der virksomheten har betalingsansvar (virksomhetskort):

"Virksomhetskort skal bare brukes til anskaffelser som vedrører virksomheten. Tilsatte skal

ikke ha adgang til å bruke slike kort til private anskaffelser. Det skal ikke være tillatt å heve

kontanter med virksomhetskortet.

Virksomheten skal til enhver tid ha dokumentert hvilke tilsatte som har virksomhetskort.

Virksomhetskort bør utstedes til tilsatte i et begrenset omfang. Virksomheten skal sette

beløpsmessige rammer for tilsattes fullmakter til anskaffelser og vurdere andre avgrensinger

for bruk av slike kort, for eksempel ved å knytte dette til visse grupper av varer eller

tjenester. (…)"

Den mottatte søknaden gjelder unntak fra begrensningen i første avsnitt i punkt 5 i rundskriv R-105

om adgang til å heve kontanter med virksomhetskortet. DFØ vurderer at både PU og Kripos har behov for å kunne heve kontanter med sine virksomhetskort for å ivareta de oppgavene beskrevet i søknaden.

**Konklusjon – unntakssøknaden innvilges**

DFØ har vurdert søknaden om unntak med hjemmel i reglement for økonomistyring i staten § 3 første ledd. DFØ er delegert myndighet til å fastsette unntak i instruks fra Finansdepartementet. DFØ gir nødvendige unntak fra krav i økonomiregelverket slik at POD i tråd med søknaden fra JD kan benytte kredittkort med bedriftsansvar (virksomhetskort) til uttak av kontanter. Uttakene er knyttet henholdsvis til visse hasteoppdrag for Kripos og til utbetalinger fra PU av støtte til personer med negativt vedtak på asylsøknaden ved reise ut av landet. Unntaket er gitt på grunnlag av de særlige behovene som POD har.

Unntaket gjelder til 31. desember 2029.

Vennlig hilsen

Marius Seljedal

avdelingsdirektør

Cecilie Bugge-Asperheim

fung. seksjonssjef

Kopi til: Riksrevisjonen

*Brevet er elektronisk godkjent og sendes uten underskrift*